ОБРАЗЛОЖЕЊЕ

I.УСТАВНИ ОСНОВ

Уставни основ за доношење Закона о изменама и допунама Закона о високом образовању садржан је у члану 97. тачка 10. Устава Републике Србије, према коме Република Србија уређује и обезбеђује, између осталог, и систем у области образовања.

II. РАЗЛОЗИ ЗА ДОНОШЕЊЕ ЗАКОНА

У Закону о високом образовању који је донет 2017. године, потребно је изменити и допунити један број одредби које се односе на прописани систем обезбеђење квалитета у високом образовању, у циљу успостављања одговарајућег правног оквира да Национално акредитационо тело у потпуности испуни  Европске стандарде и смернице за осигурање квалитета у високом образовању (ESG) у погледу независности у поступању и у доношењу коначних одлука о провери квалитета у високом образовању и поново стекне статус пуноправне чланице  у оквиру Европске асоцијације за обезбеђење квалитета у високом образовању (ENQA), а што је од значаја за позиционирање Републике Србије у европском и међународном простору високог образовања.

У процесу примене Закона уочени су одређени проблеми на релацији усклађивања законских прописа са потребом дефинисања оквира теолошког образовања у Републици Србији усклађеног са његовим посебностима.

Уважавајући потребу законског уобличавања посебног положаја високошколских установа које остварују студијске програме за потребе полицијског, односно војног и образовања за потребе националне безбедности, Закон о високом образовању већ садржи одредбе о регулисању високог образовања у тим областима из уважавање њихових посебности.

Начело кооперативне одвојености цркве и државе, које је изражено у више одлука Уставног суда Србије и које је као правни стандард општеприхваћених правила међународног права примењено у упоредном законодавству већег броја европских земаља - представља основ за постављање законског оквира за признавање института сагласности цркве или верске заједнице у питањима теолошког образовања и одабира лица која ће теолошка знања примењивати и преносити.

Предвиђене измене и допуне се односе на високошколске установе које остварују академске студијске програме у области теологије једне од традиционалних цркава и верских заједница, које имају вишевековни историјски континуитет и чији је правни субјективитет стечен на основу посебних закона.

У погледу особености који произлазе из циљева и природе теолошког образовања, а ради очувања идентитета духовних и моралних вредности које су основ идентитета цркве, односно верске заједнице чија теологија је предмет изучавања, потребно је извршити измене и допуне Закона о високом образовању прописивањем додатних услова који се односе на прибављање сагласности органа цркве, односно верске заједнице у односу на лица која врше службу учења на високошколској установи, као и сагласност за упис на академски студијски програм на свим нивоима.

Такође, у закону је потребно прописати нове рокове за завршетак студија за студенте који су уписани на студије према прописима који су важили до 10. септембра 2005. године, а који до краја школске 2019/2020. годину нису успели да заврше студије по започетом наставном плану и програму, условима и правилима студија, како би то могли да учине у наредном периоду у трајању од једне школске године.

III.ОБЈАШЊЕЊЕ ОСНОВНИХ ПРАВНИХ ИНСТИТУТА И

ПОЈЕДИНАЧНИХ РЕШЕЊА

Нацртом закона, чланом 1., предвиђена је измена члана 11. ст. 1., 9., 12. и 14. Закона о високом образовању тако да Народна скупштина бира и разрешава чланове Нациналног савета за високо образовање, а да Влада обједињује предлог овлашћених предлагача за избор чланове Националног савета и упућује га Народној скупштини ради доношења одлуке о именовању чланова Националног савета за високо образовање.

Чланом 2. Нацрта закона мења се члан 12. став 1. тако да се бришу тачке које се односе на овлашћења Националног савета за високо образовање да одлучује у другом степену по жалбама у поступку акредитације високошколске установе, односно студијског програма, на основу предлога жалбене комисије коју формира и да утврђује листу рецензената. С тим у вези бришу ст. 2. – 4. члана 12.

Чланом 3. Нацрта Закона мења се члан 13. став 6. тако да се утврђују овлашћења Националног савета да доноси пословник о свом раду и кодекс о академском интегритету и спречавању сукоба интереса његових чланова.

Чланом 4. Нацрта Закона мења се члан 15. став 1. тако да Национално акредитационо тело поред органа управљања, органа пословођења и стручног сада има и жалбени орган - Комисију за одлучивање по жалбама.

Чланом 5. Нацрта закона у члану 16., мењају се ст. 2. и 3., који се односе на именовање, састав и број чланова Управног одбора Националног акредитационог тела и додају се нови ст. 4. – 8. и став 11., којима се уређује поступак и рокови за пријављивање, утвђивања и обједињавање предлога кандидата за члана Управног одбора, као и поступак разрешења члана Управног одбора. Управни одбор има девет чланова, које именује Народна скупштина, водећи рачуна о заступљености припадника оба пола, и то: три члана из реда редовних професора универзитета, на предлог Конференције универзитета; једног члана из реда професора струковних студија, на предлог Конференција академија и високих школа; једног члана на предлог студентских конференцијадва члана, на предлог Привредне коморе Србије и два члана на предлог Министарства. Конференција универзитета упућује предлог Влади, од највише девет кандидата, Конференција академија и високих школа, од највише три кандидата, студентске конференције од највише три кандидата, Привредна комора Србије од највише шест кандидата и Министарство од највише шест кандидата, а Влада обједињује предлог и упућује га Народној скупштини ради доношења одлуке о именовању чланова Управног одбора. Народна скупштина разрешава члана управног одбора пре истека мандата, и то: на лични захтев; ако не испуњава дужности члана Управног одбора или својим поступцима повреди углед те дужности, а на предлог Конференција универзитета, Конференција академија и високих школа, студентске конференције, Привредна комора Србије, односно Министарства; ако је изабрано, постављено или именовано на функцију у државном органу, органу аутономне покрајине или локалне самоуправе, у орган политичке странке или на дужност органа пословођења високошколске установе, или је члан Националног савета, Комисије за акредитацију или лице које је запослено у Националном акредитационом телу.

Чланом 6. Нацрта закона у члану 17. став 1. допуњава се надлежност Управног одбора да поред етичког кодекса и правила понашања лица запослених у Националном акредитационом телу, чланова Комисије за акредитацију и рецензената исте доноси и утврђује и за чланове Комисије за одлучивање по жалбама (тачка 6.) и да утврђује листу рецензената (нова тачка 8.) и после става 2. додају се нови ст. 3. – 5., којим се уређује која лица могу бити изабрана за рецензента (наставници високошколских установа у Републици, као и наставници у одговарајућем звању са високошколских установа ван територије Републике), да се листа рецензената објављује на званичној интернет страници Националног акредитационог тела, као и подаци које та листа садржи (име и презиме рецензента; држава, место и установа на којој је стечен највиши степен образовања; тренутно наставно-научно звање, година и установа изабора у звање; образовно-научно, односно образовно-уметничко поље и област изабора у наставно-научно звање). Рецензент не може бити лице које је изабрано, постављено или именовано на функцију у државном органу, органу аутономне покрајине или локалне самоуправе, у органу политичке странке, на дужност органа пословођења високошколске установе, члана Националног савета, Комисије за акредитацију, Комисије за одлучивање по жалбама, односно запослено у Националном акредитационом телу.

Чланом 7. Нацрта закона у члану 18. допуњава се став 2. тако да се утврђује да директор заснива радни однос на одређено време у Националном акредитационом телу.

Чланом 8. Нацрта закона у члану 19. став 1. тачка 3) допуњава се надлежност директора Националног акредитационог тела да надзире административни рад Комисије за акредитацију. Усклађује се садржина тачке 7) тако да директор Националног акредитационог тела бира рецензенте са листе рецензената објављене на званичној интернет страници Националног акредитационог тела.

Чланом 9. Нацрта закона у члану 20. став 4. усклађује се тако да Управни одбор Националног акредитационог тела бира чланове Комисије за акредитацију на основу јавног позива.

Чланом 10. Нацрта закона у члану 21. став 2. тачка 3) усклађује се тако да Комисија за акредитацију предлаже директору Националног акредитационог тела рецензенте са листе објављене на званичној интернет страници Националног акредитационог тела.

Чланом 11. Нацрта закона се после члана 21. додаје нови члан 21а којим се прописује жалбени орган Националног акредитационог тела - Комисије за одлучивање по жалбама на решења Комисије за акредитацију о одбијању захтева за акредитацију високошколске установе, односно студијског програма, њен састав, мандат, избор и разрешење њених чланова. Комисија за жалбе има три члана из реда наставника високошколских установа из Републике, од којих је најмање један из области правних наука. Чланове Комисије за жалбе бира Управни одбор Националног акредитационог тела, на предлог Конференције универзитета (два члана) и Конференције академија и високих школа (једног члана). Чланови Комисије се бирају на пет година, имају право на накнаду за рад у висини коју утврђује управни одбор Националног акредитационог тела, уз сагласност Владе. Члан Kомисије за жалбе не може бити лице изабрано, постављено или именовано на функцију у државном органу, органу аутономне покрајине или локалне самоуправе, у орган политичке странке или на дужност органа пословођења високошколске установе, лице које је члан Националног савета, лице које је запослено у Националном акредитационом телу, као ни лице које је изабрано за члана Комисије за акредитацију. Лице које је изабрано за члана Комисије за жалбе, а које је на листи рецензената Конференције универзитета и Конференције академија и високих школа не може обављати послове рецензента у току трајања мандата члана Kомисије за жалбе. Управни одбор Националног акредитационог тела разрешава члана Комисије за жалбе: на лични захтев; ако несавесно обавља послове или својим поступцима повреди углед дужности коју обавља; ако се испуни услов да не може бити члан Комисије за жалбе; због повреде етичког кодекса и правила понашања чланова Комисије за жалбе.

Чланом 12. Нацрта закона у члану 22. ст. 2. и 8. Закона о високом образовању, ради наглашавања да спољашњу проверу квалитета, односно поступање по поднетом приговору на негативни извештај о спољашњој провери квалитета, спроводе органи Националног тела за акредитацију, после именовања Комисије за акредитацију, односно Комисије за жалбе, наводи се да су то органи Националног акредитационог тела. Национално акредитационо тело надлежно је за достављање извештаја о извршеној спољашњој контроли квалитета високошколске установе, одређивање мера за исправљање утврђених недостатака и за накнадно праћење високошколске установе, сачињавање завршног извештаја о спољашњој контроли и провери квалитета високошколске установе и за усвајање завршног извештаја о спољашњој провери квалитета.

Чланом 13. Нацрта закона у члану 23. став 8. тач. 1) и 2) мењају се с обзиром на измену надлежног тела и поступка за решавање по жалбама на решења којима се одбија захтев за акредитацију високошколске установе, односно студијског програма, тако да у поступку акредитације Национално акредитационо тело: издаје уверење о акредитацији, на основу одлуке Комисије за акредитацију или на основу одлуке Комисије за жалбе, о акредитацији високошколске установе, односно студијског програма; доноси решење којим се одбија захтев за акредитацију, на основу решења Комисије за акредитацију о одбијању захтева за акредитацију, односно на основу решења Комисије за жалбе којим се одбија захтев за акредитацију високошколске установе, односно студијског програма. С обзиром да се новим чланом 23а уређује жалбени поступак ст. 10. – 20. се бришу, а после става 9. и додају се ст. 10. и 11. о коначности решења Националног акредитационог тела којим се се одбија захтев за акредитацију у управном поступку и о праву високошколске установе којој је одбијен захтев за акредитацију да понови захтев за акредитацију по истеку рока од 90 дана од дана доношења решења Нациналног акредитационог тела којим се одбија захтев за акредитацију.

Чланом 14. Нацрта закона додаје се нови члан 23а који се уређује подношење и решавање по жалби на решење Комисије за акредитацију о одбијању захтева за акредитацију високошколске установе, односно студијског програма и право рецензената на одговарајућу накнаду за рад у жалбеној поткомисији. Високошколкса установа на решење Комисије за акредитацију о одбијању захтева за акредитацију високошколске установе, односно студијског програма може у року од 15 дана од пријема решења поднети жалбу Комисији за жалбе, преко Комисије за акредитацију. Комисија за акредитацију утврђује да ли је жалба благовремена, допуштена и поднета од стране овлашћеног лица и да ли постоје разлози за удовољавање жалбеном захтеву и доношење новог решења којим се побијано решење поништава. Ако Комисија за акредитацију не одбаци жалбу, нити удовољи жалбеном захтеву, прослеђује жалбу Комисији за жалбе у року од 15 дана од пријема жалбе. У року од 30 дана од дана пријема жалбе Комисија за жалбе именује жалбену подкомисију од три рецензента из одговарајуће области са листе рецензената коју је утврдило Национално акредитационо тело. Жалбена подкомисија доставља Комисији за жалбе извештај и предлог одлуке о жалби у року од 30 дана од дана именовања, а Комисија за жалбе у року од 30 дана од дана достављања предлога одлуке о жалби доноси одлуку којом може одбити жалбу или поништити првостепено решење и вратити га Комисији за акредитацију на поновно одлучивање. Комисија за акредитацију је дужна да у року од 30 дана од дана пријема одлуке Комисије за жалбе о поништавању првостепене одлуке и враћању на поновно одлучивање донесе одлуку у складу са правним схватањем Комисије за жалбе. Уколико високошколска установа уложи жалбу против те одлуке Комисије за акредитацију Комисија за жалбе ће у року од 30 дана од дана пријема жалбе одлучити о захтеву за акредитацију у складу са својим правним схватањем.

Чланом 15. Нацрта закона у члану 31. став 1. брише се тачка 8) и брише се став 2. тог члана с обзиром на утврђену допуну која се односи на овлашћења Националног савета за високо образовање да поред стандарде за спољашњу проверу квалитета високошколских установа утврђује и поступак за спољашњу проверу квалитета високошколских установа.

Чланом 16. Нацрта закона прецизирана је одредба члана 39. став 12. Закона о високом образовању којом је прописан остварени степен, врста и обим високог образовања (први степен академских или струковних студија у обиму од 180 ЕСПБ) који претходи мастер струковним студијама у обиму од 120 ЕСПБ.

Чланом 17. Нацрта закона допуњене су одредбе о условима за избор наставника у високошколским установама које остварују академске студијске програме у области теологије једне од традиционалних цркава и верских заједница тако да су овлашћене да општим актом пропишу као неопходан услов сагласност надлежног органа те цркве или верске заједнице за учешће у конкурсу за избор наставника и сарадника, као и сагласност надлежног органа те цркве или верске заједнице за избор у звање наставника, те да сагласност надлежног органа цркве или верске заједнице за избор у звање наставника представља обавезан услов за заснивање радног односа, као и да лице које има стечено звање наставника и сарадника у високошколској установи која остварује академске програме у области теологије једне од традиционалних цркава или верских заједница, губи то звање уколико надлежни орган традиционалне цркве или верске заједнице повуче сагласност, као и да се поступак повлачења сагласности цркве и верске заједнице за рад наставника уређује се општим актом високошколске установе, тако да буду прописани разлози за повлачење сагласности, учешће представника управе високошколске установе у поступку и право на изјашњавање наставника о чијој се сагласности одлучује.

Чланом 18. Нацрта закона допуњава се новим ставом члан 75. Закона о високом образовању на начин да изузетно, са лицем изабраним у звање наставника које има заснован радни однос са пуним радним временом у органу јавне власти, а коме је у складу са прописима о спречавање сукоба интереса допуштено да обавља наставну делатност и научноистраживачки рад као други посао, односно делатност, орган пословођења високошколске установе која га је изабрала у наставно звање закључује уговор о допунском раду највише до једне трећине пуног радног времена.

Чланом 19. Нацрта закона допуњава се члан 93. новим ставом којим се прописује да наставнику коме је повучена сагласност за службу учења у складу са законом престаје радни однос.

Чланом 20. Нацрта закона допуњава се члан 97. новим ставом тако да је високошколска установе које остварују академске студијске програме у области теологије једне од традиционалних цркава и верских заједница овлашћена да општим актом пропише поред општих услова за упис кандидата на основне, мастер академске студије и докторате сагласност надлежног органа цркве или верске заједнице, имајући у виду особености везане за сврху и природу теолошког образовања.

Чланом 21. Нацрта закона прецизирана је одредба члана 100. став 1. Закона о високом образовању која се односи на упис на студије уз признавање опште, стручне и уметничке матуре.

Чланом 22. Нацрта закона прецизиране су одредбе члана 108. ст. 1. и 4. Закона о високом образовању у погледу доносиоца општег акта о дисциплинској одговорности студента (високошколска установа, а не самостална високошколска установа).

Чланом 23. Нацрта закона предвиђена је допуна члана 109. став 1. тако да статус студента престаје у случају повлачења сагласности надлежног органа цркве или верске заједнице за студије на тој високошколској установи.

Чланом 24. Нацрта закона прецизирана је одредба члана 110. став 8. Закона о високом образовању која се односи на стицање научног, односно уметничког назива, након завршених докторских, односно академских студија трећег степена.

Чланом 25. Нацрта закона мењају се одредбе члана 148. ст. 2. - 4. Закона о високом образовању о прелазним роковима за завршетак студија за по започетом наставном плану и програму, условима и правилима студија за студенте који су уписани на студије по прописима који су важили до 10. септембра 2005. године, тако што се утврђују нови рокови за завршетак тих студија по започетом наставном плану и програму, условима и правилима студија, и то до краја школске 2021/2022, односно за студенте уписане на интегрисане студије из поља медицинских наука до краја 2022/2023. године.

Чланом 26. Нацрта закона прописује се рок у ком ће се извршити именовање чланова Националног савета и чланова Управног одбора Националног акредитационог тела у складу са тим законом, и то по истеку мандата њихових чланова изабраних према прописима до ступања на снагу тог закона.

Чланом 27. Нацрта закона прописује се рок у ком ће Национални савет донети подзаконске акте у складу са тим законом, и то у року од три месеца од дана ступања на снагу тог закона, рок у ком ће Национални савет и Национално акредитационо тело усагласити своје опште акте у складу са тим законом, и то у року од два месеца од дана ступања на снагу тог закона и рок у ком ће Управни одбор Националног акредитационог тела изабрати чланове Комисије за жалбе, и то у року од три месеца од дана ступања на снагу тог закона.

Чланом 28. Нацрта закона прописује се да ће се поступци за акредитацију високошколских установа и студијских програма и поступци за спољашњу проверу квалитета високошколских установа, започети према прописима који су важили до дана ступања на снагу тог закона, окончати по тим прописима, да ће се до утврђивања листе рецензената у складу са одредбама тог закона, рецензети именовати са листе рецензената која је утврђене према прописима до ступања на снагу тог закона и да ће Национално акредитационо тело расписати јавни позив за попуњавање листе рецензената у складу са тим законом у року од шест месеци од дана ступања на снагу тог закона.

Чланом 29. Нацрта закона прописује се рок у ком ће самосталне високошколске установе усагласити своје опште акте у складу са тим законом, и то у року од три месеца од дана ступања на снагу тог закона.

Чланом 30. утврђује се рок у ком Закон ступа на снагу, и то осмог дана од дана објављивања у ,,Службеном гласнику Републике Србије’’.

IV. СРЕДСТВА ЗА СПРОВОЂЕЊЕ ЗАКОНА

За спровођење овог закона обезбеђена су средства у буџету Републике Србије.